የትግራይ ህዝብ ጸረ-ሰላም ኃይሎች የሚሸርቡትን ሴራ ለማክሸፍ ይታገላል -የህወሓት መግለጫ
ህገ መንግስታዊ ስርዓቱን ለመናድ ጸረ ሰላም ሃይሎች የሚሸርቡትን ሴራ ለማክሸፍ የትግራይ ህዝብ ከሌሎች ብሄሮች፣ ብሄረሰቦችና ህዝቦች በጋራ የጀመረውን ትግል አጠናክሮ እንደሚቀጥል የህወሓት ማዕከላዊ ኮሚቴ ባወጣው መግለጫ አስገነዘበ ፡፡በየዓመቱ ሰኔ 15 በትግራይ ክልል የሚከበረውን የሰማእታት ቀን ምክንያት በማድረግ ህወሓት ዛሬ ባወጣው መግለጫ እንዳስታወቀው፤በኢትዮጵያ ህዝቦች መካከል ፀንቶ የኖረውን የአንድነትና የመቻቻል እሴት ለማደፍረስና ህገ መንግስታዊ ስርዓቱን ለመናድ ጸረ ሰላም ኃይሎች የሚሸርቡትን ሴራ ለመመከት የትግራይ ህዝብ ከሌሎች ብሄሮች፣ ብሄረሰቦችና ህዝቦች ጋር በጋራ የጀመረውን ትግል አጠናክሮ ይቀጥላል ፡፡የትግራይ ህዝብና መሪ ድርጅቱ ህወሓት ከሌሎች ዲሞክራሲያዊ ኃይሎች ጋር በመሆን  በትምክትና ጠባብነት አመለካከት ኃይሎችን በመታገል የአገሪቱን ህዳሴ ለማረጋገጥ ከመቼውም ጊዜ በላይ በትጋት እንደሚሰራ አስገንዝቧል።የህዳሴውን ጉዞ ለማደናቀፍ የሚሯሯጡ ጸረ ሰላም ኃይሎችን ለመመከትም ዛሬም እንደትናንቱ በንቃትና በብቃት እንደሚታገሉ መግለጫው አረጋግጧል ፡፡የትግራይ ህዝብና መሪ ድርጅቱ ህወሓት ባሳለፈው መራራ ትግል አሁን ለተገኘው ሰላም፣ ልማትና ዲሞክራዊ ስርዓት ግንባታ የከባድ መስዋእትነትና የአካል መጉደል፣ ስቃይና እንግልት እንደደረሰበት መግለጫው ጠቅሷል  ።ሀገሪቱ ካለችበት የድህነት አረቋ እንድትወጣ ሰማዕታት ትተውት የሄዱትን አደራ ማሳካት እንደሚገባም ነው የገለጸው ።በየጊዜው እየተፈጠሩ ያሉትን ተጨማሪ የህዝብ ፍላጎቶችን ለመመለስ አሁንም በጠራው የትግል መስመር ህወሓት ትግሉን የሚያጠናክርበት አጋጣሚ  መሆኑንም አንስቷል ።የሰማዕታት ቀን ሲዘከርም የትግራይ ህዝብ በከፈለው መስዋዕትነት የተገኙ ዓበይት ድሎችን ወደ ላቀ ደረጃ ለማሸጋገር ዳግም ቃሉን በማደስ እንደሚሆን ነው ያስታወቀው ፡፡በአገሪቱ አሁን ለተረጋገጠው ሰላም፣ ልማትና ዴሞክራሲያዊ ስርዓት ግንባታ የትግራይ ህዝብ ከሌሎች የኢትዮጵዊያ ጭቁን ህዝቦች ጋር በመሆን ከፍተኛ የህይወት መስዋእትነት መክፈሉን በማስታወስ ።በዓሉ የሚከበረውም ሰኔ 15/980 ዓመተ ምህረት ፋሽሽታዊው ደርግ በተዋጊ ጄቶች በገበያ በተሰበሰቡ 2 ሺህ 500 ንጹሃን በጅምላ የጨፈጨፈበት የሓውዜን ሰማእታት ሲዘከር ፍጹም ከትውልድ ወደ ትውልድ የሚተላለፍ ጀግንነት የተሞላበት የትጥቅ ትግል መካሄዱን ለማስታወስ መሆኑን ገልጿል ።